Avtobus yoʻnalishlari va shahar yoʻlovchi tashish transportining nollik masofalarini oʻlchash tartibi toʻgʻrisidagi nizomni tasdiqlash haqida
(order, 2024-09-18)

Oʻzbekiston Respublikasi Vazirlar Mahkamasining 2017-yil 11-martdagi 129-son “Toshkent shahrida yoʻlovchi tashish transportini yanada rivojlantirish chora-tadbirlari toʻgʻrisida”gi qaroriga muvofiq buyuraman: 1. Avtobus yoʻnalishlari va shahar yoʻlovchi tashish transportining nollik masofalarini oʻlchash tartibi toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran uch oy oʻtgach kuchga kiradi. Mazkur Nizom Oʻzbekiston Respublikasining “Avtomobil transporti toʻgʻrisida”gi, “Shahar yoʻlovchilar transporti toʻgʻrisida”gi qonunlari va Oʻzbekiston Respublikasi Vazirlar Mahkamasining 2017-yil 11-martdagi 129-son “Toshkent shahrida yoʻlovchi tashish transportini yanada rivojlantirish chora-tadbirlari toʻgʻrisida”gi qaroriga muvofiq avtobus yoʻnalishlari va shahar yoʻlovchi tashish transportining nollik masofalarini oʻlchash tartibini belgilaydi. 1. Mazkur Nizomda quyidagi asosiy tushunchalardan foydalaniladi: avtobus — yoʻlovchilarni, bagajni tashishga moʻljallangan va haydovchi oʻrnini hisoblamaganda 8 tadan ortiq oʻrindiqqa ega boʻlgan avtotransport vositasi; avtobus yoʻnalishi masofasi — avtobus tomonidan birinchi yoʻlovchi oʻtqazish punktidan yoʻlovchi tushirish oxirgi punktigacha bosib oʻtilgan masofa; yoʻnalish — yoʻnalishli avtobusning muayyan manzillar oraligʻida belgilangan qatnov yoʻli; yoʻnalish sxemasi — yoʻnalishning shartli belgilar qoʻyilgan grafik tasviri; shahar yoʻlovchi tashish transportining nollik masofasi — avtobus tomonidan tashuvchi avtosaroyidan birinchi yoʻlovchi oʻtqazish punktigacha va yoʻlovchi tushirish oxirgi punktidan tashuvchi avtosaroyigacha bosib oʻtilgan masofa; oʻlchov kompleksi — transport bosib oʻtgan yoʻl masofasini oʻlchash uchun ishlatiladigan va sinov transportiga oʻrnatiladigan raqamli-analog hisoblagichlar. 2. Avtobus yoʻnalishlari va shahar yoʻlovchi tashish transportining nollik masofalarini oʻlchash (bundan buyon matnda oʻlchash deb yuritiladi) transportning bosib oʻtgan yoʻli masofasini transportdan mustaqil boʻlgan oʻlchov kompleksini qoʻllagan holda obyektiv va aniq maʼlumot olish uchun oʻtkaziladi. 3. Oʻlchash Oʻzbekiston Texnik jihatdan tartibga solish sohasida nazorat inspeksiyasi tomonidan malakaliligi maʼqullangan sinov laboratoriyalari (bundan buyon matnda sinov laboratoriyalari deb yuritiladi) tomonidan oʻtkaziladi. 4. Avtobus yoʻnalishlari va shahar yoʻlovchi tashish transportining nollik masofalarini transportlarning spidometrlari yoki taxograf koʻrsatkichlari boʻyicha oʻlchash taqiqlanadi. 5. Oʻlchash yoʻnalish sxemasida belgilangan punktlar orasidagi masofalarni aniqlash uchun amalga oshiriladi. 6. Masofalarni oʻlchash va natijalarni yozib borish uzluksiz va avtomatik ravishda amalga oshiriladi. 7. Oʻlchov kompleksi transport harakati parametrlarini yozib borilishini va uni keyinchalik statistik qayta ishlash uchun saqlab borilishini taʼminlashi shart. 8. Yoʻnalishdagi oʻlchash natijalari mazkur Nizomning 1 va 2-ilovalarida keltirilgan shakllar boʻyicha rasmiylashtiriladi. 9. Oʻlchashlar quyidagi sharoitlarda oʻtkaziladi: kunning yorugʻ vaqtida; quruq yoʻlda; yoʻlda qor va muz boʻlmaganda. 10. Oʻlchashni oʻtkazish quyidagi bosqichlarni oʻz ichiga oladi: yoʻnalishda oʻlchashni oʻtkazish; maʼlumotlarni yozib olish; oʻlchash bayonnomasini rasmiylashtirish. 11. Shahar yoʻlovchi tashish transportining nollik masofalarini oʻlchash transport saqlash avtosaroyining yoʻnalishga chiqish darvozasining chizigʻidan yoʻnalish sxemasidagi birinchi punktigacha va oxirgi punktidan tashuvchi avtosaroyining darvozasi chizigʻigacha bosib oʻtgan yoʻl masofasini oʻlchash bilan aniqlanadi. 12. Tashuvchi avtosaroyi darvozasining chizigʻi nollik masofani oʻlchashning boshlangʻich va oxirgi nuqtasi hisoblanadi. 13. Oʻlchash natijalarini hisobi sinov laboratoriyasining oʻlchash natijalarini hisobga olish jurnalida (bundan buyon matnda jurnal deb yuritiladi) qayd etib boriladi. Jurnal betlari raqamlangan, ip oʻtkazilgan, sinov laboratoriyasi javobgar shaxsining imzosi bilan tasdiqlangan boʻlishi shart. 14. Jurnalga quyidagilar kiritiladi: yoʻnalishning nomi; oʻlchashlar oʻtkazilgan sana va uning davomiyligi, oʻlchashlarni oʻtkazgan xodimlarning lavozimi, familiyasi, ismi va otasining ismi; oʻlchash natijasiga koʻra olingan barcha maʼlumotlar. 15. Oʻlchashlarni amalga oshirgan mutaxassis jurnalga yozuvlar kiritganidan soʻng jurnalning har bir varagʻiga yozuv kiritilgan sanani koʻrsatgan holda imzo qoʻyishi shart. 16. Jurnalga maʼlumotlar kiritishda xatolarga yoʻl qoʻyilgan taqdirda, tegishli tuzatishlar kiritilishi zarur. Tuzatishlar oʻlchashni amalga oshirishga mutaxassisning imzosi bilan tasdiqlanishi lozim. 17. Jurnal toʻldirilgandan soʻng, masʼul xodim uni sinov laboratoriyasi rahbariga saqlash uchun topshiradi. 18. Oʻlchash natijalari jurnalga kiritilgan maʼlumotlar asosida bayonnoma tuzish orqali rasmiylashtiriladi. Bayonnoma sinov laboratoriyasi mutaxassislari va tashuvchi rahbari yoki tashuvchining oʻlchashda qatnashgan vakili tomonidan imzolanadi. 19. Oʻlchash natijalari boʻyicha sinov laboratoriyasi hisobot rasmiylashtiradi. 20. Hisobot quyidagilarni oʻz ichiga oladi: tashuvchi toʻgʻrisida maʼlumotlar; oʻlchashni oʻtkazish sharoitlari; yoʻnalish nomi; yoʻnalish sxemasi; mazkur Nizomning 1 va 2-ilovalarida keltirilgan shakllarga muvofiq oʻlchashdan olingan yakuniy natijalar; oʻlchash natijalari boʻyicha bayonnoma. 21. Hisobot ikki nusxada tayyorlanadi. Birinchi nusxasi tashuvchiga beriladi, ikkinchi nusxasi sinov laboratoriyasida qoladi. 22. Mazkur Nizom “Oʻzstandart” agentligi, Oʻzbekiston Respublikasi Savdo-sanoat palatasi, Toshkent shahar hokimligi Yoʻlovchi transportining barcha turlari harakatini litsenziyalash va muvofiqlashtirish departamenti bilan kelishilgan. T/r Yoʻnalish va toʻxtash joylarining nomi Masofa,km Yurilgan koʻchalar nomi Qatnov yoʻli haqida maʼlumotlar (koʻprik yoʻli, tonnel, temir yoʻl kesishmasi va boshqalar) Izoh 1. 2. 3. ... T/r Oʻlchash turi Nollik masofa,km Yurilgan koʻchalar nomi Yurilgan yoʻl haqida maʼlumotlar (koʻprik yoʻli, tonnel, temir yoʻl kesishmasi va boshqalar) Izoh 1. Avtosaroydan yoʻnalishning boshlangʻich punktigacha boʻlgan nollik masofa 2. Yoʻnalishning boshlangʻich punktidan avtosaroygacha boʻlgan masofa 3. Avtosaroydan yoʻnalishning oxirgi punktigacha boʻlgan nollik masofa 4. Yoʻnalishning oxirgi punktidan avtosaroygacha boʻlgan masofa